În 2024, cel puțin în România, finala de la Eurovision a fost foarte mediatizată, mai ales după ce s-a terminat. Acest lucru i se datorează, în primul rând, câștigătorului, Nemo Mettler, care este destul de controversat.
Artistul a interpretat melodia „The Code” și a urcat pe scenă îmbrăcat în haine feminine, purtând fustă, videoclipul cu momentul său devenind viral pe internet după ce a fost urcat pe pagina oficială de YouTube a celor de la Eurovision: în doar o zi a depășit 11 milioane de vizualizări!
„Piesa «The Code» este despre călătoria pe care am început-o odată cu conştientizarea faptului că nu sunt nici bărbat, nici femeie”, a spus Nemo Mettler la Eurovision 2024, declarând totodată că este o persoană non-binară.
Într-o intervenție pentru Playtech Știri, Mihai Trăistariu și-a spus părerea despre câștigătorul Eurovision 2024, afirmând că oricum Elveția ar fi terminat pe primul loc, deoarece melodia este una bună.
„Cu cât ești mai discutat, mai disputat, mai controversat, cu atât ești mai în față. În top 10 se clasează cei valoroși, dar și cei controversați. Trebuie să punctez că, la casele de pariuri, în sondaje, de vreo 2 luni, Elveția era pe primul loc, ca melodie.
Deci, cumva, cu sau fără fustiță, Nemo tot câștiga. Și piesa e bună și vocea, l-am ascultat pe băiat, n-am probleme cu absolut nimeni”, a spus Mihai Trăistariu pentru Playtech Știri.
Apoi, într-o intervenție pe care a avut-o la Antena 3 CNN, celebrul cântăreț din România a afirmat că este deranjat de ce a ajuns concursul Eurovision în zilele noastre.
„În 1956, când a pornit el, era doar un concurs de creație muzicală, conta doar cântecul și atât. Deja a devenit acest Eurovision un fel de bal mascat. Eu, personal, sunt un pic deranjat. Nu total, dar sunt, pentru că eu sunt pe cântat, pe muzică, pe valoare.
De exemplu, din tot concursul care a fost anul ăsta, n-am reținut decât refrenul Franței. Nu se mai rețin refrene, piesele parcă nu mai contează. Contează cum îmbraci tu melodia în alea trei minute”, a spus Mihai Trăistariu la TV.
Artistul a continuat pe aceeași idee, afirmând că doar dacă șochezi te faci remarcat.
„De exemplu, Irlanda a venit cu Satana pe scenă. Efectiv a venit cu draci, cu vârcolaci și a luat locul 6. Adică a plăcut, a fost votată și de jurați şi de public. Trebuie să vii cu chestii controversate, interesante, inedite, șocante.
Dacă nu vii cu ceva șoc, nu mai… Eu am observat deja. Dacă ești foarte bun ești în față sau dacă ești foarte controversat. Dacă ești șters și cuminte, n-ai nicio treabă cu Eurovisionul”, a încheiat cântărețul român.